På eget initiativ tog Stine Holm og Signe Marquard Rønn i weekenden ud og fjernede tre skilte, der er blevet hængt op rundt omkring i Thy.

Skiltene er sat op i nærheden af en flygtningelejr og skal forestille at vise vej til byerne, hvorfra mange af områdets flygtninge kommer fra. På dem er påtrykt antallet af kilometer til Irak og Syrien.

Billederne af nedtagningen delte de to kvinder på Facebook, men hurtigt begyndte utrygheden at melde sig.

I løbet af weekenden har de nemlig modtaget anonyme trusler på sms og flere har skrevet krænkende kommentarer om dem på de sociale medier.

Læs også : En teltlejr til asyl-ansøgere koster en halv million om måneden

- Om mandagen er der en veninde, som skriver til mig, at der inde på gruppen 'Ja til frihed, nej til islam' deles private billeder af min datter. Det er voksne mennesker, som skriver kommentarer om hende som halvabe, gadekryds. De truer med likvidering og halshugning. Og opfordrer til at gemme billedet, og at vi skal klippes skaldede, siger Stine Holm og fortsætter:

- Det er meget grænseoverskridende for mig. Jeg får også to anonyme sms'er om, at der bliver holdt øje med mig.

Hun har nu anmeldt de truende beskeder til politiet.

Ikke sikker på at anmeldelse fører til noget

Stine Holm er dog ikke sikker på, at hun får noget ud af anmeldelsen, men synes det er vigtigt.

- Det her sprog ser man på de sociale medier, og det er svært at gøre noget, var politiets besked til hende.

Sammen med Signe Marquard Rønn er hun frivillig i teltlejren for asylansøgere i Thisted.

- Vi beslutter os for at tage ud og tage dem ned, fordi vi synes, det er pinligt, siger hun og forklarer, at hun har det godt med at have taget skiltene ned.

Stine Holm ser skiltene som en direkte provokation og et klart politisk signal.

Derfor har hun også en idé om, hvem der kan stå bag.

- Vi tror, at det er Danskernes Parti, fordi de bruger billederne på deres kampagne og har tilbudt at betale bøderne for dem, der har hængt skiltene op, siger hun og fortæller, at partiet i weekenden også delte løbesedler ud i gågaden i Thisted.

Hos Midt - og Vestjyllands Politi bekræfter man at have modtaget en henvendelse.

- Vi har modtaget en anmeldelse, og vi er i gang med at efterforske sagen, oplyser kommunikationsrådgiver Jeannette Bylov.

Sagen kort